Тыркум къикIа хьэщIэхэр хэтащ «Адыгэхэр ди тхыдэ гъуэзэджэм фригушхуэ» фестивалым
Куэд щIауэ къызэрекIуэкIым тету, Адыгэхэм я махуэм ирихьэлIэу Бахъсэн районым къэкIуащ Тыркум щыпсэу адыгэхэм я лIыкIуэхэр. Ахэр къалэм гуапэу щрагъэблэгъащ икIи Къэбэрдей-Балъкъэрым и щIыпIэ нэхъ дахэхэм къыщрашэкIащ.
Махуэшхуэм ирихьэлIэу къызэрагъэпэща дауэдапщэхэр къыщызэIуахащ Ислъэмей къуажэм Мэршэн Н. П. и цIэр зэрихьэу дэт ещанэ курыт еджапIэм. Абы къыщызэрагъэпэщащ «Адыгэхэр ди тхыдэ гъуэзэджэм фригушхуэ» фестивалыр. ХьэщIэхэм ящIыгъуу абы хэтащ муниципалитетым, къуажэм я Iэтащхьэхэр, егъэджэныгъэмкIэ район администрацэм и IуэхущIапIэм и лэжьакIуэхэр, жылагъуэ зэгухьэныгъэхэм я лIыкIуэхэр.
ЕджапIэм и пщIантIэм къыщызэIуаха уней лъапсэр, адыгэхэм я псэукIэм, я шхыныгъуэхэм, зэрахьэ Iэмэпсымэхэм ятеухуар къызэрагъэпэщащ еджакIуэхэм, адэ-анэхэм, егъэджакIуэхэм. Класс нэхъыжьхэм щIэсхэм ягъэлъэгъуащ япэ зэманым алэрыбгъухэр, арджэнхэр зэращIу щытар, дыщэкIэ зэрыхадыкIыр.
Школ пщIантIэм къыщызэрагъэпэщащ «Лъэтеувэ», «КхъуейплъыжькIэрыщIэ», «Гъавэ къехьэлIэжыгъуэ» хабзэжьхэр зэрагъэзащIэу щыта щIыкIэр, абыхэм ехьэлIа зэпеуэхэр. А псоми хиубыдэу къуажэм дэс нэхъыжьхэм ящыщ Елдар Хьэрэбий тепсэлъыхьыжащ Iэнэ зэраIэту, хьэщIэхэр зэрагъэлъапIэу щыта щIыкIэм.
Зэхыхьэр ягъэдэхащ ХьэтIохъущыкъуей къуажэм и ещанэ курыт еджапIэм и къэфакIуэ гупым, Къэсейхьэблэ къуажэм дэт курыт еджапIэ №1-м и сабий къэфакIуэ ансамблым. ХьэщIэхэм хуабжьу ягу ирихьащ «Кавказ» ансамблым хэтхэм жаIа пасэрей адыгэ уэрэдыжьхэр.
«Адыгэхэм я махуэр ягъэлъапIэу зэрыхуежьэрэ дэ Бахъсэн районым дыщохьэщIэри, сытым дежи хуабжьу тфIэгъэщIэгъуэнщ лъэпкъ хабзэхэр хъумэным муниципалитетым и унафэщIхэри къызэрыгуэкI цIыхухэри зэрыхуэсакъыр», — зэхыхьэм къыщыщыпсалъэм къыхигъэщхьэхукIащ Тыркум къикIа адыгэ гупым я Iэтащхьэ Хьэгъундокъуэ Яшар.
Махуэр адыгэ джэгукIэ, уэрэдхэмкIэ яухащ. гуфIэгъуэ дауэдапщэхэр щызэхуищIыжым курыт еджапIэм и унафэщI Къаскъул Иринэ псоми фIыщIэ яхуищIащ мы махуэ лъапIэм зэрыхэтам, дэтхэнэми и зэфIэкI ар къызэгъэпэщыным зэрыхилъхьам папщIэ икIи Тыркум къикIа хьэщIэхэми щIыналъэм, къуажэм я унафэщIхэми ехъуэхъуащ узыншагъэ, ефIэкIуэныгъэ, берычэт яIэну.
Чылар Аринэ.
